**Piff**

fon Gretchen Grosser

Piff, soo hiet aan Boar un die waas gans tjuk un liet bruun. Hie woonde lifaleenich in een Huus, wät rozarood anstrieken waas un unner gräzich oolde Apelbome stuud. Wan Piff Smoacht kreech, moakede hie eenfach sien Finster epen, plukkede sik aan Apel un ferputsede him.

Unner do gansen Jiere waas hie dät oaber läid, altied bloot Apele tou ieten. Deeruum sakkerdaude hie altied snoachens truch Roomelse. Insen saach hie do bute foar de Dore bie Bakker Bojert aan Kurich mäd Hunichkouken stounden, dän Heini deer wäl ferjeten hiede. Mon, wät smoakeden Piff düsse Kouken goud! Nu toachte hie an goar niks uurses moor un wude altied driester, uum an düsse Swäitigaid tou kumen.

Fonsäärm bleeuw dät nit stilkens. Bojerts Heini wude dät spits, dät Piff die Däif waas un kwaad tou sien Hermine: „Soo gungt dät nit färe. Do Jägere skällen düssen Boar moal oarich aan uur sin Päls baanje!“

Dät heerde ju litje Stefanie, ju dän tjukke brune Boar soo jädden liede moate. Ju toachte deeruur ätter, wo dät wäil färe gunge kude, uumdät Piff tou sin smoakelge Kouken koom, sunner stele tou mouten.

Do koom Stefanie een goude Idee. Ju fläide aan Kuurich ful bit an dän Rand mäd Huunichkouke un sliepede dän ätter dät rozarode Huus.

„Piff“, ruup ju, „kum hääruut!“ Die liet sik nit twäie nöigje, hie hiede fonsäärm al do swäite Kouken fon wiedem reken. „Iek häbe sun goude Idee“, kwaad Stefanie. Un die Boar lusterde un nikkoppede.

Fon düssen Dai an tuuskeden Piff un Stefanie twäie inne Wieke aan Kurich Hunichkouke juun aan Kurich mäd Apele un aal wieren toufree: Piff, umdät hie äigentlik daach aan gouden Käärdel waas, die nit jädden aan Däif weze wüül, die Bakker Bojert, uumdät hie noch sillärge nit sun gouden Apelkouke boaken hiede un Stefanie, uumdät die Boar Piff nu hiere bääste Fjuund waas.

Uut „Margeriten uut min Tuun“.

Woude ferkloorje:

*lifaleenich* – mutterseelenallein; *Smoacht* – Hunger; *ferputsje* – verspeisen; *sakkerdauje* – laufen, schlendern, trotten; *Kurich* – Korb; *Hunichkouken* – Honigkuchen; *Swäitigaid* – Süßigkeit; *fonsäärm* – selbstverständlich, natür­lich; *blieuwe*/*bleeuw* – bleiben/blieb, *stilkens* – heimlich, geheim; *tjuk* – dick; *jädden* – gerne, *smoakelge Kouken* – leckere Kuchen; *nöigje* – einladen, auf­fordern; *Däif* – Dieb; *sillärge nit* – niemals; *Fjuund* – Freund